ผู้นำม็อบฮ่องกงโวยรัฐบาลไม่จริงใจ
แกนนำนักศึกษาผิดหวัง รัฐบาลไม่ถกเรื่องเลือกตั้ง 2017 ชี้ไม่จริงใจ นักวิชาการชี้แค่ทางออกชั่วคราว
9 ต.ค. 2557

แกนนำนักศึกษาผิดหวัง รัฐบาลไม่ถกเรื่องเลือกตั้ง 2017 ชี้ไม่จริงใจ นักวิชาการชี้แค่ทางออกชั่วคราว
บลูมเบิร์กรายงานว่า กลุ่มผู้นำการประท้วงเรียกร้องประชาธิปไตยในฮ่องกงไม่พอใจที่รัฐบาลได้ละเว้นหัวข้อเรื่องสิทธิในการเลือกตั้งผู้ว่าการเขตปกครองพิเศษฮ่องกงอย่างเสรี ในการเจรจาระหว่างฝ่ายรัฐบาลและตัวแทนผู้ชุมนุมที่จะมีขึ้นในวันที่ 10 ต.ค.นี้
การเจรจาที่จะเกิดขึ้นนี้นับว่าเป็นการเจรจาครั้งแรกระหว่างทั้งสองฝ่าย เพื่อยุติความรุนแรงที่ยืดเยื้อมากว่า 2 สัปดาห์ โดยการเจรจาจะมีขึ้น 2 รอบด้วยกัน รอบแรกเป็นการพูดถึงการปรับปรุงแก้ไขรัฐธรรมนูญพื้นฐานสำหรับปรับเปลี่ยนโครงสร้างระบบการปกครอง ส่วนรอบที่สองจะพูดถึงข้อเรียกร้องทางกฎหมาย
อย่างไรก็ตาม วาระเรื่องการให้สิทธิพลเมืองฮ่องกงเลือกผู้สมัครในปี 2017 ตามที่รัฐบาลกรุงปักกิ่งได้ให้สัญญาไว้นั้น ไม่ได้รวมอยู่ในวาระการประชุม ทว่า หัวข้อนี้ถือเป็นปัจจัยหลักที่จุดชนวนให้มีการประท้วงขึ้น
เลสเตอร์ ชุม รองเลขาธิการกลุ่มสหพันธ์นักศึกษาฮ่องกง ได้แถลงระหว่างการให้สัมภาษณ์ว่า นักศึกษาและผู้ประท้วงมีความผิดหวังอย่างยิ่งต่อวาระการประชุมที่จะเกิดขึ้นนี้ ซึ่งสะท้อนให้เห็นว่ารัฐบาลไม่มีความจริงใจ และขาดความกล้าหาญที่จะเผชิญหน้ากับปัญหาทางการเมือง กระนั้น ชุมยืนยันว่าจะยังเข้าร่วมการเจรจาอยู่ พร้อมเตือนว่าหากการเจรจาล้มเหลวอาจนำไปสู่การประท้วงที่รุนแรงขึ้น
ด้าน เฉินกัง นักวิจัยของสถาบันเอเชียตะวันออก มหาวิทยาลัยแห่งรัฐสิงคโปร์ ให้สัมภาษณ์ผ่านทางโทรศัพท์ว่า การเจรจาระหว่างนักศึกษาและรัฐบาลในครั้งนี้เป็นเพียงทางออกชั่วคราวที่เกิดขึ้นเพราะแรงกดดันทางสังคมเท่านั้น
“จะไม่มีบทสรุปใดๆ จากการเจรจา ทั้งรัฐบาลปักกิ่งและรัฐบาลฮ่องกงจะไม่ยอมทำตามคำเรียกร้องของผู้ประท้วง” เฉินกัง กล่าว